# ПОДГОТОВКИ ЗА ПОАЃАЊЕ ВО ШКОЛО

Поаѓањето во школо е голема промена за децата и семејствата. Привикнувањето на нови луѓе, места и рутини може да биде возбудливо, но и предизвик. Вие можете да направите многу нешта за да му помогнете на вашето дете да има добар почеток на школувањето.

## Што е добро поаѓање во школо?

Семејствата и негувателите се првите учители на нивните деца. Тоа што го правите дома со вашето дете помага во неговото учење и развој, и го подготвува за школо. Најдобар начин да го поддржите учењето и развојот на вашето дете е низ **игра**.

Доброто поаѓање во школо им помага на децата да учат добро и да се чувствуваат посреќни. А кога децата се среќни во школо, тие сакаат да продолжат да учат. Школото на вашето дете ќе вложи многу труд за да ги задоволи неговите индивидуални потреби, ако треба и со дополнителна поддршка. Исто така, вие можете да му помогнете на вашето дете правејќи нешта што ќе му помогнат да се вклопи во школото и да се чувствува безбедно, сигурно и вклучено.

## Играње и учење дома

Играњето е најдобриот начин да му помогнете на вашето дете да учи. Со играњето се развиваат математички способности за цел живот, како што се броење, подредување, групирање и мерење. Играњето му помага на вашето дете да ги открива природата и науката, и му овозможува да биде креативно. Кога вашето дете си игра, тоа учи и за чувствата и ги развива јазичните способности и писменоста. Еве некои нешта што може да ги правите дома:

* **Секојдневни активности:** Децата учат низ секојдневни активности како што се готвење, помагање да се намести и расчисти масата, подредување на испраните алишта, собирање на облеката и играчките, и водење грижа за растенијата и домашните миленици. Вие може да му помогнете на учењето на вашето дете поставувајќи прашања како што се *„Колку шолји брашно ни треба?“* или *„Можеш ли да ги спариш чорапите?“*
* **Игри:** Играњето едноставни игри како што се UNO, Snap, Memory, I Spy и криенка, му помага вашето дете да учи и да чека на неговиот ред да игра.
* **Коцки:** Играњето со коцки како што се LEGO, дрвени или картонски коцки ги развива фините моторички способности и му овозможува на вашето дете да биде креативно и да решава проблеми.
* **Уметност и ракотворби**: Уметничките активности и ракотворбите исто така ја поттикнуваат креативноста и ги развиваат фините моторички способности и способностите за решавање проблеми.
* **Пресоблекување**: Пресоблекувањето во стара облека и преправањето дека е некоја друга личност ги развива креативноста и јазичките способности.
* **Музика, приказни и танцување:** Читањето, раскажувањето приказни, слушањето музика и танцувањето, барањето предмети скриени дома или во градината ги развиваат јазичките способности на вашето дете.
* **Играње надвор:** Пешачењето, качувањето, возењето велосипед или тротинет, одењето во игралиште, правењето куќички, удирањето топка со рекет за тенис или со бејзбол-палка, копањето земја или кал - сето тоа му помага на вашето дете да учи и да се развива.
* **Испитување и поставување прашања:** Кога вашето дете си игра, поставувајте му прашања како што се *„Можеш ли да опишеш…?“*, *„Се прашувам што би се случило ако…?“*,*„Како би одговорил/одговорила на тоа прашање...?“*
* **Рутини:** Кога ги правите нештата секојдневно во исто време, тоа му овозможува на вашето дете да знае што да очекува и му помага да управува со своите чувства. Рутините им помагаат на децата да се снаоѓаат во школо. Особено е важно детето да има рутина за одење на спиење; на пример: вечера и капење, облекување пижама, миење заби, читање книга и потоа одење во кревет.

## Направете школото да им биде познато место

Да се биде „спремен за школо“ не се однесува на академското учење, туку детето да разбере како ќе биде во школо и да има позитивни очекувања. Еве неколку нешта што може да ги направите за да му помогнете на вашето дете:

* Учествувајте во сите програми за премин во школо (transition to school) што ги нуди забавиштето или школото на вашето дете.
* Вежбајте го патувањето до школото и назад.
* Дозволете му на вашето дете да игра со децата со кои ќе оди во исто школо.
* Поттикнувајте ја самостојноста на вашето дете учејќи го како да се облекува, оди во тоалет, ги мие рацете, става крем за сонце, и ја пакува и носи школската чанта.
* Разговарајте за поаѓањето во школо. Вашето дете треба да се радува што оди во школо и да разговара ако нешто го загрижува.
* Читајте книги или кажувајте приказни за поаѓањето во школо.
* Разговарајте што ќе се случува после часовите и вежбајте го тоа.
* Подгответе се да го оставате и земате вашето дете од школо, проверете го времето на почеток и крај на настава, и дознајте каде да го оставате и од каде да го земате детето.
* Почнете да го користите името на учителката, ако можете.

## Како забавиштето ќе му помогне на вашето дете

Забавиштето исто така им помага на децата да се подготват за поаѓањето во школо. Во забавиште децата развиваат способности низ играње, соработка со други и создавање пријателства.

Учителката во градинката на вашето дете ќе му помогне да премине од забавиште во школо така што ќе напише **Transition Learning and Development Statement (Изјава за премин)**. Изјавата за премин се дава на идното школо на вашето дете. Во неа се опишуваат способностите, силните страни и интересирањата на вашето дете, и на кој начин тоа најдобро учи. Вие треба да ја пополните Изјавата за премин на вашето дете, а детето исто така може да ги сподели неговите мислења и чувства.

За повеќе информации за Изјавата за премин, ве молиме посетете ја веб-страница на министерството (видете подолу).

## Дознајте повеќе

* [Совети за поаѓање во школо (education.vic.gov.au)](https://www.education.vic.gov.au/parents/going-to-school/Pages/tips-starting-school.aspx)
* [Премин од забавиште во школо (education.vic.gov.au)](https://www.education.vic.gov.au/parents/learning/Pages/moving-to-school.aspx)
* [Како да изберете школо и да го запишете детето (education.vic.gov.au)](https://www.education.vic.gov.au/parents/going-to-school/Pages/choose-enrol-school.aspx)
* [Поаѓање во школо: подготвување на вашето дете | Raising Children Network](https://raisingchildren.net.au/school-age/school-learning/school-choosing-starting-moving/starting-school)
* [Здраво поаѓање во школо - Better Health Channel](https://www.betterhealth.vic.gov.au/campaigns/a-healthy-start-to-school)
* [Премин во школо - материјали за семејства (education.vic.gov.au)](https://www.education.vic.gov.au/childhood/professionals/learning/Pages/family.aspx#link87)